Derfor kan trolig ikke Vukicevics e-poster gjenopprettes
Det er Dagbladet som har publisert e-poster sendt fra friidrettstreneren til en venn med spørsmål om avansert dopingbruk. I dag foreligger e-postene kun på papir, skrevet ut av Vukicevics ekskone, Turid Syftestad. Petar Vukicevic hevder hun har forfalsket e-postene. VG Nett har undersøkt om det er mulig å gjenopprette de slettede e-postene.Avdelingsleder for dataetterforskning i Ibas, Bjørn Krok, forklarer at e-postene kan ha vært lagret to steder. - Vanligvis lagres e-postene på en serverharddisk, men man kan også laste e-poster ned til sin egen maskin. Da lagres de der, forklarer Krok. E-postutvekslingen skjedde for ti år siden, og siden da er e-postene slettet. Serveren som de kan ha blitt lagret på tilhører online.no som eies av Telenor. - Er det mulig å gjenopprette de slettede dataene? - Hvis vi tar for oss at de var lagret på serverharddisken først, så er det to problemer. Ett er at serverne mest sannsynlig er byttet ut i løpet av de siste ti årene, og da vil dataene være tapt, sier Krok. - Når e-postene slettes, vil ny informasjon legge seg over de slettede dataene. I løpet av ti år er det en absolutt minimal sjanse for at ikke ny informasjon har overskrevet denne informasjonen. Det er praktisk umulig å hente tilbake denne informasjonen i dette scenarioet, sier han. - Det hjelper heller ikke med alle pengene og ressursene i verden, sier han.Thomas Melum i datagjenopprettingsfirmaet Reconsult tror at det er en viss sannsynlighet for at man kan spore opp mailen på serverne, men at denne er svinnende liten. Og skulle man klare det, vil man ikke se alt. - I utgangspunktet går serverne hele tiden, og man sier jo at «ingenting er umulig, det tar bare lenger tid». Men det er en svinnende liten sannsynlighet for at man finner e-postene igjen. Det kan tenkes, men i så fall får man bare opp bruddstykker, altså fragmenter, og ikke all informasjonen. Igjen, la meg påpeke at sannsynligheten for at dataene er overskrevet er enorm, sier han. Avdelingsleder Krok i Ibas mener man ikke får se fragmenter engang. - Ei heller fragmenter vil dukke opp når det er gått så lang tid, sier Krok. Telenor med likt budskap Også Telenor opplyser om at de ikke kan gjenopprette e-postene. Informasjonssjef Anders Krokan kommer med dette svaret etter å ha forhørt seg med andre i Telenor. - Vi kan ikke gjenopprette e-post så langt tilbake i tid. Og generelt gjelder at kundens valg av oppsett avgjør om noe kan hentes opp igjen. Ofte gjelder at når kunden sletter e-post, slettes også innhold på server, opplyser Krokan. Krok i Ibas ser for seg ett scenario der det fortsatt er mulig å gjenopprette dataene. - Hvis e-posten er lagret lokalt på en privat maskin som har ligget uberørt i eksempelvis fem år og er i god behold, da er det en ørliten sjanse for at man kan kunne hente de opp igjen, sier han, og poengterer at det fortsatt ikke er sikkert at man får ut informasjonen. Ifølge Turid Syftestad finnes ikke lenger PC-en det dreier seg om, og da renner også dette scenarioet bort i sanden.
Ekte eller forfalskede e-poster. Det er stridens kjerne rundt Petar Vukicevic (56). Men ekspertene er klare: E-postene kan ikke gjenopprettes.